《东庄院》
宋代·葛胜仲

此君如佳士，得一不为少。如何弥岗峦，十里青未了。

泉源湛山椒，红亭藏缥缈。奔流泻万丈，穿林下萦绕。

居僧惜泉出，少借作溪沼。冰霜溅沫乱，琴筑仙音杳。

水竹自莫逆，独厌逋客扰。我亦愿结交，禅房寄深窈。

门前石盆潭，奁镜澄不挠。寺后仙人壁，崚嶒插云表。

卜游已经年，此志幸不夭。菟裘在何许，清境吾将老。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。